# Districte d'Harburg

El Districte d'Harburg és un bezirk, una divisió administrativa típica de l'estat federal alemany d'Hamburg, subdividit en 15 barris. Al 31 de desembre de 2010 tenia 152607 habitants a una superfície de 125,3 km². Tret de Moorburg que és una antiga possessió hamburguesa, la resta del districte pertanyia a diversos districtes de la província prussiana de Hannover fins a la promulgació de la llei de l'àrea metropolitana d'Hamburg del 1937. Aquesta llei va posar fi a un mil·lenari de rivalitat i hostilitat entre el ports d'Harburg i d'Hamburg.

## Barris

| **** km² | Habitants (2010) | Mapa |
| Harburg | 3,9 km² | 25.565 |
| Neuland | 8,1 km² | 1.264 |
| Gut Moor | 1,9 km² | 131 |
| Wilstorf | 3,5 km² | 16.113 |
| Rönneburg | 2.3 km² | 3.198 |
| Langenbek | 0,8 km² | 3.534 |
| Sinstorf | 2,6 km² | 3.394 |
| Marmstorf | 5,8 km² | 8.723 |
| Eissendorf | 8,4 km² | 23.460 |
| Heimfeld | 11,7 km² | 20.280 |
| Moorburg | 10 km² | 663 |
| Altenwerder | 6.8 km² | 3 |
| Hausbruch | 11,2 km² | 17.010 |
| Neugraben-Fischbek | 22,5 km² | 26.782 |
| Francop | 9,1 km² | 653 |
| Neuenfelde | 15,5 km² | 4.401 |
| Cranz | 1,3 km² | 759 |

## Geografia

El districte es troba al marge esquerre de l'Elba meridional que fins al 1937 era també una frontera política. És una regió plana, que tret d'Harburg i els seus suburbis immediats va quedar un districte rural fins després de la Segona Guerra Mundial. La part nord està formada per a antigues aigües molls, prats húmits i priel que a poc a poc van pòlderitzar-se per la construcció d'una xarxa densa de wetterns i dics. A l'est, es troba una landa més sorrosa. Només la part sud del districte s'eleva vers el geest que forma la frontera de la vall original de l'Elba, excavat per a la glacera durant l'època glacial que a aquest endret era molt ample. Quan les glaceres van fondre la hidrografia de la vall es canviava contínuament com dins un delta, per l'al·luvió i per les marees tempestuoses als quals la marea alta ateny fins a quatre metres més del seu nivell màxim quotidià. Des de l'edat mitjana, l'home va intervenir per a dominar aquest fenomen natural i protegir els pobles i els prats de l'aigua, amb dics cada vegada més alts. Molts topònims refereixen a l'acció de l'home que va colonitzar a poc a poc la vall de l'Elba: Altenwerder (illa vella), Moorburg (castell a l'aiguamoll), Neuland (terra nova), Hausbruch (casa a l'aiguamoll), Neuenfelde (camp nou).
Del sud cap al nord, el districte està creuat pel Seevekanal, un efluent del riu Seeve, excavat al segle XVI per a desviar l'aigua que havia d'accionar els molins de la ciutadella d'Harburg, que no tenia cap riu natural amb cabal hidràulic suficient.
El districte té sis parcs naturals: Finkenwerder Süderelbe, la landa del Fischbeker Heide, Moorgürtel, Mühlenberger Loch/Neßsand els Aiguamolls de Neuland i Schweenssand.
La indústria (petroquímica, reciclatge, cautxú, logística i serveis es concentra a l'entorn d'Harburg i el seu port. L'antic barri de Altenwerder va ser expropiat des dels anys 1960 per a l'eixample del port d'Hamburg i la construcció d'un port per a contenidors completament automatitzat, un del més moderns del món. La Universitat tècnica d'Harburg (Technische Universität Hamburg-Harburg), amb 5700 estudiants el 2010 és un empleador major. Contribueix a la creació de petites empreses d'alta technologia creades pels seus alumnes a l'ombra de l'alma mater.

## Referències

* ↑ Stadteilprofile 2011 Arxivat 2014-07-19 a Wayback Machine. Statistisches Amt für Hamburg und Schleswig-Holstein (Servei d'estadística d'Hamburg i de Slesvig-Holstein)
* ↑ Web de la Universitat tècnica, Kenzahlen Arxivat 2011-10-22 a Wayback Machine., consultat el 26 d'octubre de 2011

## Vegeu també

* Per a les competències d'un bezirk o districte hamburguès, vegeu el lema Bezirk (Hamburg)

## Enllaços externs

* Web oficial del bezirk al web de l'estat d'Hamburg (alemany)
* Descripció de l'organització administrativa del Bezirk Harburg Arxivat 2011-04-08 a Wayback Machine. (alemany)